<classify> Kiiza ameifungia Simba katika mechi zote tatu mfululizo ambazo Mayanja, amekuwa akikiongoza kikosi cha timu hiyo akipewa mikoba ya Muingereza Dylan Kerr, aliyetimuliwa kazi hivi karibuni.Akizungumza na gazeti hili Mayanja raia wa Uganda alisema Kiiza, amekuwa akimuokoa kwa kufunga mabao muhimu tangu alipoanza kuifundisha timu hiyo na ana imani uwezo aliokuwa nao mshambuliaji anaweza kuipa mafanikio makubwa timu hiyo msimu huu.Kama ataendelea kucheza kwa kiwango hiki bila kupata majeruhi, Kiiza anaweza kuwa na mchango mkubwa kwetu msimu huu kwa sababu namfahamu vizuri tangu Uganda, ana uzefu na kipaji cha ufungaji anajua afanye nini anapokaribia langoni, ndiyo maana nasema ana nafasi kubwa ya kufanya vyema msimu huu, alisema Mayanja.Kocha huyo aliyewahi kuzifundisha timu za Kagera Sugar na Coastal Union zinazoshiriki Ligi Kuu Tanzania Bara, alisema bado hajaona kikwazo kinachoweza kumzuia mshambuliaji huyo asiendelee kungara.Alisema anajua kwenye kikosi chake wapo wachezaji wengi wenye uwezo wa kufunga kama Ibrahim Ajibu na Danny Lyanga, lakini Kiiza ambaye pia ni raia wa Uganda ndiye mchezaji anayempa nafasi kubwa kutokana na uzoefu aliokuwa nao.Kiiza anashika nafasi ya pili katika orodha ya wafungaji bora msimu huu akiwa na mabao 10 akitanguliwa na Amis Tambwe wa Yanga mwenye mabao 13.  <topic>: MICHEZO 